

VLADA REPUBLIKE HRVATSKE

Zagreb, 27. srpnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predlagatelj: | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | Zastupničko pitanje Martine Vlašić Iljkić, u vezi s brojem zaposlenih osoba s invaliditetom |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

*PRIJEDLOG*

KLASA:

URBROJ:

Zagreb,

**PREDSJEDNIKU HRVATSKOGA SABORA**

PREDMET: Zastupničko pitanje Martine Vlašić Iljkić, u vezi s brojem zaposlenih osoba s invaliditetom - odgovor Vlade

Zastupnica u Hrvatskome saboru, Martina Vlašić Iljkić, postavila je, sukladno s člankom 140. Poslovnika Hrvatskoga sabora („Narodne novine“, broj 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske, 123/20. i 86/23. - Odluka Ustavnog suda Republike Hrvatske), zastupničko pitanje u vezi s brojem zaposlenih osoba s invaliditetom.

Na navedeno zastupničko pitanje Vlada Republike Hrvatske daje sljedeći odgovor:

Obveza kvotnog zapošljavanja osoba s invaliditetom propisana je Zakonom o profesionalnoj rehabilitaciji i zapošljavanju osoba s invaliditetom („Narodne novine“, br. 157/13., 152/14., 39/18. i 32/20.; u daljnjem tekstu: Zakon) i Pravilnikom o utvrđivanju kvote za zapošljavanje osoba s invaliditetom („Narodne novine“, br. 75/18., 120/18., 37/20. i 145/20.). Praćenje kvote i vođenje evidencije o poslodavcima koji su obveznici kvotnog sustava zapošljavanja osoba s invaliditetom u nadležnosti je Zavoda za vještačenje, profesionalnu rehabilitaciju i zapošljavanje osoba s invaliditetom (u daljnjem tekstu: Zavod).

Obveznici kvotnog zapošljavanja osoba s invaliditetom su svi poslodavci u Republici Hrvatskoj koji zapošljavaju najmanje 20 radnika, neovisno o djelatnosti koju obavljaju. Kvota iznosi 3 % u odnosu na ukupan broj zaposlenih i utvrđuje se mjesečno sa stanjem na zadnji dan u mjesecu. Kvotna obveza može se ispuniti zapošljavanjem osoba s invaliditetom, korištenjem zamjenske kvote, plaćanjem novčane naknade ili kombinacijom prethodno navedenih načina.

Kako bi se osobe s invaliditetom priznale poslodavcu u ispunjenje kvotne obveze, iste moraju biti upisane u Očevidnik zaposlenih osoba s invaliditetom (u daljnjem tekstu: Očevidnik). Na dan 31. prosinca 2022. u Očevidniku je bilo upisano 15.513 zaposlenih osoba s invaliditetom, što je povećanje za 32,65 % u odnosu na 31. prosinca 2021. U usporedbi s 2016. godinom, broj zaposlenih osoba s invaliditetom u 2022. godini povećao se za 52,46 %.

Povećanju broja zaposlenih osoba s invaliditetom doprinose mjere aktivne politike zapošljavanja, u koje se godišnje uključi oko 1.500 osoba s invaliditetom. Tijekom 2022. godine u mjere je uključeno ukupno 1.708 osoba s invaliditetom, što je 9,48 % više u odnosu na 2021. godini. Uvjeti i kriteriji za uključivanje osoba s invaliditetom u mjere aktivne politike zapošljavanja znatno su povoljniji u odnosu na ostale skupine nezaposlenih osoba – predviđeni su veći iznosi za financiranje te duže trajanje potpore.

Prema zadnjim dostupnim podacima, na dan 30. lipnja 2023. u Očevidnik je upisano 16.280 zaposlenih osoba s invaliditetom. U Vladi Republike Hrvatske, uredima Vlade Republike Hrvatske, ministarstvima i državnim upravnim organizacijama zaposleno je ukupno 738 osoba s invaliditetom (tablica u prilogu).

Tijela državne uprave dužna su, sukladno članku 9. Zakona, kod provođenja javnih natječaja i oglasa dati prednost kandidatima s invaliditetom, pod uvjetom da su se isti pozvali na to pravo te priložili sve dokaze o ispunjavanju traženih uvjeta, kao i dokaz o invaliditetu. Međutim, imajući u vidu činjenicu da je interes za radom u državnoj službi sve manji i da je sve manje prijava na javne natječaje i oglase, proporcionalno tome sve je manje prijava kandidata s invaliditetom koji se pozivaju na pravo prednosti ili isti često ne pristupe testiranju, što na kraju rezultira manjim brojem državnih službenika/namještenika s invaliditetom.

Zaključno, valja istaknuti kako izneseni podatak iz Registra osoba s invaliditetom koji se odnosi na broj osoba s invaliditetom u radno-aktivnoj dobi (269.000 osoba) podrazumijeva isključivo dobnu skupinu 20 - 64 godine života te ne znači nužno da se o radi o broju radno sposobnih osoba s invaliditetom koje je moguće uključiti na tržište rada.

Eventualno potrebna dodatna obrazloženja u vezi s pitanjem zastupnice dat će ministar rada, mirovinskoga sustava, obitelji i socijalne politike Marin Piletić.

PREDSJEDNIK

mr. sc. Andrej Plenković

|  |  |  |  |
| --- | --- | --- | --- |
| **Tablični prikaz broja zaposlenih osoba s invaliditetom - stanje 30.06.2023.** | | |  |
| **Naziv obveznika** | **Ukupan broj zaposlenih** | **Broj zaposlenih osoba s invaliditetom** |  |
| **VLADA REPUBLIKE HRVATSKE I UREDI VLADE REPUBLIKE HRVATSKE** | **371** | **8** |  |
| **MINISTARSTVO FINANCIJA** | **6.689** | **181** |  |
| **MINISTARSTVO GOSPODARSTVA I ODRŽIVOG RAZVOJA** | **680** | **13** |  |
| **MINISTARSTVO HRVATSKIH BRANITELJA** | **239** | **8** |  |
| **MINISTARSTVO KULTURE I MEDIJA** | **382** | **13** |  |
| **MINISTARSTVO MORA, PROMETA I INFRASTRUKTURE** | **779** | **13** |  |
| **MINISTARSTVO OBRANE** | **16.081** | **38** |  |
| **MINISTARSTVO POLJOPRIVREDE** | **854** | **10** |  |
| **MINISTARSTVO PRAVOSUĐA I UPRAVE** | **922** | **13** |  |
| **MINISTARSTVO PROSTORNOGA UREĐENJA, GRADITELJSTVA I DRŽAVNE IMOVINE** | **693** | **4** |  |
| **MINISTARSTVO RADA, MIROVINSKOGA SUSTAVA, OBITELJI I SOCIJALNE POLITIKE** | **456** | **8** |  |
| **MINISTARSTVO REGIONALNOGA RAZVOJA I FONDOVA EUROPSKE UNIJE** | **499** | **11** |  |
| **MINISTARSTVO TURIZMA I SPORTA** | **186** | **4** |  |
| **MINISTARSTVO UNUTARNJIH POSLOVA** | **25.219** | **303** |  |
| **MINISTARSTVO VANJSKIH I EUROPSKIH POSLOVA** | **1.138** | **24** |  |
| **MINISTARSTVO ZDRAVSTVA** | **242** | **6** |  |
| **MINISTARSTVO ZNANOSTI I OBRAZOVANJA** | **392** | **3** |  |
| **SREDIŠNJI DRŽAVNI URED ZA DEMOGRAFIJU I MLADE** | **48** | **0** |  |
| **SREDIŠNJI DRŽAVNI URED ZA HRVATE IZVAN REPUBLIKE HRVATSKE** | **47** | **0** |  |
| **SREDIŠNJI DRŽAVNI URED ZA RAZVOJ DIGITALNOG DRUŠTVA** | **72** | **0** |  |
| **SREDIŠNJI DRŽAVNI URED ZA SREDIŠNJU JAVNU NABAVU** | **25** | **1** |  |
| **DRŽAVNA GEODETSKA UPRAVA** | **1.079** | **35** |  |
| **DRŽAVNI HIDROMETEOROLOŠKI ZAVOD** | **329** | **8** |  |
| **DRŽAVNI INSPEKTORAT** | **1.284** | **25** |  |
| **DRŽAVNI ZAVOD ZA INTELEKTUALNO VLASNIŠTVO** | **82** | **1** |  |
| **DRŽAVNI ZAVOD ZA MJERITELJSTVO** | **72** | **1** |  |
| **DRŽAVNI ZAVOD ZA STATISTIKU** | **490** | **6** |  |
| **HRVATSKA VATROGASNA ZAJEDNICA** | **128** | **1** |  |
| **UKUPNO** | **59.478** | **738** |  |